Krigsveteraner fra Danmark og USA har brugt den seneste uge sammen i Aalborg. 45 af dem danske og 35 amerikanske. - Det har været en oplevelse for livet, siger Justin Rose fra Boston i staten Massachusetts på USA's østkyst. Han bliver bakket op af en nordjysk veteran. - Det har været overvældende fra start til slut. Plads til forskelligheder, plads til alle mennesker. Dem der har lyst til at trække sig, dem der har lyst til at føre sig frem og dem der bare gerne vil være der. I min optik jeg kan ikke bruge andet end ordet fantastisk, smiler Mads Vejby Thomsen fra Aalborg. Udskudt af corona De mange veteraner har været samlet siden søndag for at spille ishockey i Gigantium. Fredag sluttede de af med et farvelarrangement i kabelparken i Østre Havn i Aalborg. Det er blot anden gang nogensinde, veteranerne mødes. Første gang var i 2019 i USA. Aalborg skulle have været vært allerede i 2020, men coronavirussen kom i vejen. Først i år lykkedes det. - Der er en fælles forståelse mellem mennesker, der har været udsendt og har været i kamp. Der er meget, som en, der ikke har været udsendt, ikke ville forstå, forklarer amerikanske Justin Rose. Nordjyske Mads Vejby Thomsen blev selv såret af en vejsidebombe i Afghanistan i 2011. Veterantræffet giver soldaten noget, som han ikke kan få andre steder. - Man udvikler sig på en speciel måde. Man får et sammenhold og fællesskab, som bare gør, at vi får en måde at kommunikere på og se på hinanden på. Det er en måde, som mange andre ikke vil forstå, påpeger Mads Vejby Thomsen. Håber på træf igen næste år Bag det dansk-amerikanske veterantræf står foreningen Operators Hockey Club. Fredag stod den godt nok på vandaktiviteter i havnen i Aalborg, men ellers er hovedformålet for veteranerne at mødes omkring ishockey. - Hele den her uge har vi bare fået en masse sammenhold. Vi har fået en masse kontakter, en masse venskab og en masse bånd knyttet i form af at kunne spille hockey sammen ude i Gigantium. Det er bånd, der bliver knyttet, ved, at der sidder en og lytter, som ved, hvad man snakker om. Det er det, som er så stærkt, siger Esben Blicher, der er stifter af Operators Hockey Club. Veteranerne satser på, de kan mødes næste gang om et år i USA. Programmet er slut i Aalborg. - Nu er det en lille smule antiklimatisk. Vi kommer til at savne de skiderikker, det må jeg da hellere sige, griner Mads Vejby Thomsen fra Aalborg. Amerikanske Justin Rose glæder sig til, han forhåbentlig snart skal se sine nye venner igen. - Jeg vil blive ved med at være venner med de fyre her i fremtiden. Jeg er glad for de venskaber, jeg har fået den seneste uge, og jeg håber de fortsætter, fortæller Justin Rose.

Opsummering:
Sidstedagen ved stort veterantræf i Aalborg bød på et vådt arrangement, inden de tidligere soldater igen skulle sige farvel.